OBH 4757/1996.
Az állampolgári jogok országgyűlési biztosa általános helyettesének jelentése
Ügyintéző: Csécsi Benjámin

Az eljárás megindulása:

	Panaszos az országgyűlési biztos hivatalához intézett panaszában sérelmezte, hogy a  Budakörnyéki Földhivatal nem jegyezte be tulajdonjogát az ingatlan-nyilvántartásba, a Törökbálinton 1993. augusztus 10-én  megtartott termőföldárverésen megszerzett, 0295/4-19 hrsz-ú ingatlanra vonatkozóan. 

	Mivel a rendelkezésre álló adatok alapján alkotmányos visszásságra lehetett következtetni, a tényállás tisztázása érdekében panaszos ügyének állásáról tájékoztatást kértem a Pest megyei Földhivatal vezetőjétől.

Az érintett alkotmányos jogok:

	1./ Az Alkotmány  2.§.  (1)  bekezdése " A Magyar Köztársaság független demokratikus jogállam."
	
	2./ Az Alkotmány  13.§. (1) bekezdése  "A Magyar Köztársaság biztosítja a tulajdonhoz való jogot."

Alkalmazott jogszabályok:

	A Magyar Köztársaság Polgári Törvénykönyvéről szóló 1959.évi IV.tv. 117.§-ának (3) bekezdésében foglalt rendelkezése, amely  szerint, ingatlan tulajdonjogának  az átruházásához - az erre irányuló szerződésben, vagy más jogcímen felül - a tulajdonváltozásnak az ingatlan-nyilvántartásba történő bejegyzése is szükséges. 

	Az államigazgatási eljárás általános szabályairól szóló, 1957.évi IV.tv. 4. §-ában foglalt  rendelkezés, amely szerint  az államigazgatási szerv a hatáskörébe tartozó ügyben illetékességi területén köteles eljárni. Az eljárási kötelezettség az államigazgatási ügyekben a kérelem, vagy a  megkeresés  benyújtásakor keletkezik. 

	Az ingatlan-nyilvántartásról szóló  1972.évi 31.sz.tvr. 3. §-a kimondja, hogy az  ingatlan-nyilvántartással kapcsolatos ügyek intézése a földhivatal hatáskörébe tartozik. A  tvr. végrehajtásáról szóló 27/1972. (XII.31.) MÉM. sz. rendelet 95.§-a szerint a földhivatalhoz érkezett beadványokat az iktatószámok sorrendjében kell elintézni.

	A 104/1991.(VIII.3.) Korm. sz. rendelet 38.§-ában foglalt rendelkezés szerint az árverés vezetője a lezárt és a közjegyző által hitelesített jegyzőkönyv egy példányát nyolc napon belül megküldi a földhivatalnak. A rendelet 50., 52. §-ában foglalt rendelkezés szerint, a földhivatal feladata  a kárpótlási árverésen megszerzett ingatlannak a birtokba adása, és a tábla felosztásáról készült vázrajz, valamint terület-kimutatás beérkezése után a tulajdonjog ingatlan-nyilvántartásba történő bejegyzése.
	A 86/1992.(V.22.) Korm.sz. rendelet 1.§-ának (2) bekezdésének b.) pontjában foglalt rendelkezés szerint, a földhivatal feladata az árverésen megvásárolt földterületek szakszerű kimérése, birtokba adása és a tulajdonjogi változás ingatlan-nyilvántartásba történő bejegyzése. A földmérés irányításával, előkészítésével, szervezésével kapcsolatos állami feladatot a megyei földhivatalok látják el. 

A megállapított tényállás:

	Dr. L. B.-né Törökbálint községben, 1993.augusztus 10-én megtartott árverésen - mint kárpótlásra jogosult - élt vételi jogával, és ezzel  megszerezte  az árverési vázlaton feltüntetett földrészlet tulajdonjogát. Az árverési vevő tulajdonjogának ingatlan-nyilvántartásba történő bejegyzése évek óta nem történt meg, ezért a hatósági eljárás elhúzódása miatt előterjesztett panasz megalapozott.

A vizsgálat megállapításai:

	Megkeresésemre a Pest megyei Földhivatal Vezetője arról tájékoztatott, hogy a szóban forgó árverésen elkelt föld kitűzését a földhivatal  1995.június 5-én végezte el. Ennek kapcsán derült ki, hogy az árveréssel érintett táblát az árverési jegyzőkönyvnek megfelelően újra kell osztani. A megyei földhivatal megkeresésére ezt a megyei kárrendezési hivatal 1996.augusztus 14-én kelt, 976-2/96.sz. határozatával elvégezte. A módosított állományt a Pest megyei Földhivatalnak megküldte. A Pest megyei Földhivatal 1996. októberében az ingatlant kitűzte és 1996.november 14-én birtokba adta, majd a megosztás során készült műszaki munkarészlet megküldte a Budakörnyéki Földhivatalnak ingatlan-nyilvántartásba történő bejegyzés végett.
	A Budakörnyéki Földhivatal 1997.március 10-én kelt 32.990/1997.sz. határozatával az 1993.augusztus 10-én kelt árverési jegyzőkönyv és az 1996.november 14-én kelt bemutatási jegyzőkönyv alapján panaszos tulajdonjogát - árverés jogcímén - bejegyezte az ingatlan-nyilvántartásba.
 
	Mindezek alapján  megállapítható, hogy a panaszos tulajdonjogának  az ingatlan-nyilvántartásba történő bejegyzése jelentős késedelemmel történt meg. Ezzel az eljárással megsértették a Magyar Köztársaság Alkotmányának 2.§. (1) bekezdésében dekralált  jogállamiságból fakadó jogbiztonság követelményét.

Az  alkotmányos visszásságot azonban az eljáró hatóság saját hatáskörében megszüntette. 

A vizsgálati jelentés egy példányának megküldésével panaszos tájékoztattam.

Budapest, 1997.

Dr. Polt Péter